Fuliranje priprema bogat program i iznenađenja za vikend i Badnjak:

*Juraj Klepić na Fuliranju od ovog vikenda ima atraktivne poklon pakete, pokreće humanitarnu akciju, a ako ga na Badnjak pronađete na nekoj od ostalih kućica možete osvojiti vrijedne darove, usto u nadolazećim danima na Fuliranju će se moći kupiti i slavni BoogieLab Panettone na kriške*

txt

Iza nas su već tri tjedna Fuliranja i sigurni smo da bi se gospon Fulir koji ove godine bdije nad svim fulirantima složio da je do sad sve bilo *comme il faut* (komilfo). Slijede nam ipak najposebniji dani i večeri kojima se bližimo Božiću i kraju godine. Tako je pred nama još jedan vikend prepun iznenađenja, odlične atmosfere, zabave, najboljeg streetfooda i prigodnih druženja na Strossmayerovu trgu, a odmah potom i najveseliji dani u tjednu Badnjaka i Božića.

I ovaj će vikend Fuliranja biti posvećen obiteljima i najmlađim posjetiteljima. U nedjelju ih tako od 11:00 sati očekuje veseli nastup izvrsnog dječjeg zbora Zagrepčanke i dečki, a od podneva na pozornicu stižu glumci kazališta Tvornica lutaka te će izvesti mališanima omiljenu predstavu Tri kralja. Od 13:00 sati za DJ pult podno biskupa Josipa Jurja Strossmayera dolazi Stanko Bondža koji će garantirano rasplesati sve generacije svojim bezvremenskim hitovima i prigodnim melodijama. U 17,30 sati za sve ljubitelje vrhunskog nogometa i sretnike koji putem linka na [Instagramu Fuliranja](https://www.instagram.com/fuliranje/) uspiju rezervirati mjesto u grijanoj Guinness zoni na krovu Rakijarnice, počinje jedinstveno iskustvo gledanja utakmice engleske Premier lige između Tottenhama i Liverpoola.

Svi će posjetitelji moći uživati u nikad raznovrsnijoj ponudi hrane i pića - na 16 kućica ih očekuje čak 60-ak specijaliteta: od izvrsnih gurmanskih kobasica Good Fooda i Mate Jankovića, preko izdašnih i nagrađivanih burgera Ivana Pažanina i Picnic Mingle & Funa čiji su adut ove godine i mekani obrazi ali i slavna drukčija sarma. Tu su i vrhunske pizze iz Pizza Social Cluba, Tringeltov bakin meni sastavljen od sarme, zagorske juhe, krpica sa zeljem i buncekom, te štrukli, zatim hvaljena Pastamisee tjestenina iz koluta sira, poljički soparnik i trogirski kolač rafiol. Raskoš egzotičnih okusa donosi Purple Monkey s azijskim delicijama od piletine, kozica i wagyu govedine, a tu je i fantastičan sish kebab na Sish & Chips kućici, bogati makaroni sa sirom na kućici Yes, Sir, te sočne i slasne fritule kod Krivih Ljudi i kućici Gdje je Jura, zatim legendarni Good Foodov Kaiserschmarrn, te Boogie Labovi slatki i slani kronuti. Omiljeni Boogie Lab za sve posjetitelje ovog vikenda i na Badnjak priprema i dodatnu poslasticu: svoj slavni Panettone koji je već mjesecima rasprodan diljem Europe. U ponudi će biti četiri okusa panettonea: čokolada, mandarina-bijela čokolada, pistacija i kandirano voće, a moći će se kupiti na kriške od 125 grama. Bit će to izvrsna prigoda za uživanje u ovom blagdanskom specijalitetu kojeg u Boogie Labu rade bez aditiva i konzervansa, čija izrada traje tri dana i koji je osvojio i najelitnija tržišta Londona, Zuricha i New Yorka.

Ovako bogatu ponudu hrane na Fuliranju prati jednako kreativna ponuda toplih i hladnih pića na čak tri kućice zadužene samo za tekuće čarolije - Punch House, Ginglebells i Rakijarnici, a ovaj će vikend na Fuliranju biti i odličnih prilika za sve one koji još nisu stigli obaviti blagdanski shopping, jer kućice u aleji koja vodi prema Zrinjevcu: HUSH HUSH market pop-up i Aura nude unikatne darove domaćih proizvoda te radove talentiranih umjetnika, dizajnera i obrtnika. Posebna iznenađenja za sve svoje obožavatelje pripremili su i na kućici Gdje je Jura, te će u ponudi imati limitiran broj prigodnih gift boxeva. Juraj Klepić osmislio je naime jedinstvene poklon pakete koji će sadržavati: limitiranu božićnu verziju craft Dubai čokolade by Juraj Klepić, točnije 3 pločice od 70g, svjetleću božićnu kuglicu by Peglica (kuglice od biorazgradivog materijala biljnog podrijetla izrađene 3D printanjem), potom set prigodnu krpu i pregaču hrvatske proizvodnje, zatim Martin Albus liker od lješnjaka (koji je ove godine osvojio zlato na IWSC-u u Londonu te s impresivnih 99 bodova proglašen najboljim na svijetu u kategoriji likera), te O'tela premium kremasti namaz od lješnjaka koji sadrži čak 60% lješnjaka iz vlastitih nasada PP Orahovice, najvećeg proizvođača lješnjaka u regiji.

Imat će i manji poklon box bez likera, a tijekom vikenda Juraj Klepić pokreće i humanitarnu akciju. Samo za ovaj vikend u ponudu će staviti Dubai Gold fritule sa zlatnim listićima, a prihod od njihove prodaje namijenio je za pomoć trima obiteljima iz svog rodnog mjesta Rešetari.

Ne zaboravite da svi korisnici ZABA Mastercard kartica na Fuliranju svakodnevno od 18:00 do 19:00 sati mogu uživati u Happy Houru koji donosi 10 % popusta na sve kupnje i konzumacije.

Ovako bogata ponuda, ali i posjet Djeda Božićnjaka, očekuju vas i na sam Badnjak, kad Fuliranje već tradicionalno priprema najveseliji spontani dnevni tulum u Zagrebu. U utorak 24. prosinca svih će 16 kućica mamiti neodoljivim mirisima već od 11:00 sati, a za odličnu će atmosferu od 13:00 sati biti zadužen DJ Škrinja koji će se pobrinuti da vam trenuci slavlja provedeni s prijateljima i najmilijima na Fuliranju zauvijek ostanu u najdražem pamćenju. Na Badnjak će posjetitelji moći sudjelovati i u jedinstvenom izazovu Gdje je Jura? tijekom kojeg će Juraj Klepić raditi na drugim kućicama Fuliranja. Onaj tko ga pronađe i prepozna, na dar dobiva njegov limitirani božićni poklon paket i dubai fritule. Bilo da ste svoj prvi posjet odlagali do početka školskih praznika ili ste bili prezauzeti drugim obavezama, u danima pred nama ne propustite biti dijelom jedinstvenog doživljaja koji Fuliranje već 13 godina čini najomiljenijom adventskom destinacijom stotinama tisuća domaćih i inozemnih posjetitelja. I nemojte se začuditi ako negdje u blizini čujete onu poznatu rečenicu Franje Šafraneka: “Bute mi dali još jednoga gospa, baš mi dobro paše!”

Za sve termine, brojna događanja te iznenađenja redovito pratite Fuliranje na [Instagramu](https://www.instagram.com/fuliranje/) i [Facebooku](https://www.facebook.com/Fuliranje).

**Mjesto**: Trg Josipa Jurja Strossmayera, Zagreb

**Trajanje**: 27. 11. 2024. - 7. 1. 2025.

**Ulaz**: besplatan

**Radno vrijeme:**

pon-pet: 12:00 - 00:00

sub-ned / Badnjak: 11:00 - 00:00

Božić: 17:00 - 00:00

Stara godina: 11:00 - 03:00

Nova godina: 17:00 - 00:00

**Fotografije**: Sandro Sklepić